Øvrige korps

Copenhagen drummers:
En gruppe af top-entusiastiske, trommespillende drengerøve, skabt ud fra lysten til at udforske alle facetter af trommespillets vilde verden.

Grundstenene til Copenhagen Drummers blev lagt under deres tid som konstabler i Den Kongelige Livgardens Tambourkorps. En verden fyldt med traditioner og historie. Med en meget firkantet hverdag og regler for trommestil og udførsel, havde de et behov for at komme ud med alle de skæve idéer og tanker omkring hvordan trommespillet også kunne være. Det var i de tanker at Copenhagen Drummers blev skabt, et fristed for idéer og skæve tanker til hvordan trommespillet kunne gøres endnu sjovere og vildere.



Safri Duo
Safri Duo er en dansk percussion-duo bestående af Uffe Savery og Morten Friis, heraf navnet, der er en sammentrækning af Savery og Friis. Gruppen vandt 7 trofæer ved Danish Music Awards 2002. Duoen begyndte som klassisk ensemble, og stod bl.a. for slagtøjssektionen på Carmina Burana, som Sankt Annæ Gymnasiekor var på turne med i 1989-90. Dette gymnasium havde Uffe Savery selv gået på 1982-1985. De opnåede at blive statsensemble i en periode, hvorefter de kastede sig over at spille popmusik. Deres helt specielle indgangsvinkel til popmusikken gav genlyd verden over.



Danish Youth Percussion (DYP)
DYP er et ensemble for unge talenter på slagtøj. Denne blog er til tanker og oplevelser i forbindelse med ensemblet, der mødes 4 gange om året og spiller store slagtøjsværker og samarbejder med nulevende komponister, der skriver til ensemblet. Ensemblet har også mesterkurser med specialister indenfor forskellige områder af slagtøj.

Percurama
Percurama Percussion Ensemble opstod i et forum omkring professor Gert Mortensen ved Det Kongelige Danske Musikkonservatorium i København. Konstellationen af elever og lærere repræsenterer et bredt udsnit af den velkendte danske percussionscene.

Antallet af medvirkende varierer fra 2-20 alt efter, hvilket repertoire der er valgt.

Percuramas projekter dækker over et vidt spektrum af musiske genrer, der bærer en fælles fascination for primitive trommer, rytmer og puls. Ensemblet samarbejder regelmæssigt med anerkendte skandinaviske komponister som Per Nørgård og Askell Másson og har i den forbindelse turneret over det meste af verden.

SuPerc Duo
Anders Lynghøj (f. 1979) Lynghøj debuterede fra solistklassen i 2010 efter 7 års studier på Syddansk Musikkonservatorium.

Efter i mange år at have spillet med alle danske symfoniorkestre vandt Anders Lynghøj i 2010 stillingen som solojanitsjar i Aarhus Symfoniorkester. Han er en af Danmarks dygtigste janitsjarer og får altid selv de mindste detaljer i musikken med.

Casper Facius (f. 1982) Facius tog diplomeksamen fra Syddansk Musikkonservatorium i 2012 og blev samme år optaget i solistklassen samme sted.

Facius er en populær assistent i slagtøjssektioner i alle professionelle orkestre i Danmark og han har spillet med dem alle. Facius er ”show-mand” og et multitalent med mange talenter. Sang og klaverspil er bare nogle få af de færdigheder han mestrer.

Drumcorps Danmark
Drumcorps Danmark er et trommekorps og klub for børn og unge i Skibby, Frederikssund Kommune. Alle fra andre dele af landet er dog også velkomne på øveweekends og arrangementer...

Hos os lærer du at spille forskellige trommerytmer som hovedsalig er amerikansk inspireret. Stikshows og STOMP arbejder vi også med. Derudover deltager vi i stævner sammen med andre trommekorps. Samt ved Det Danske Spejderkorps Landsorkesterstævne.

Det koster kun kr. 50,- pr. måned at være med. Samt kr. 250,- i indmeldelsesgebyr, som går til en uniformstrøje.

Dertil kommer weekend gebyrer, som holdes på en så lav pris som muligt.

Fra 2012 tilbyder vi i samarbejde med lokalt erhvervsliv, et tilholdsted for børn og unge, hvor vi udover trommespillet også kan væres sammen hver aften til café aften, lektiehjælp og værksted.

Drumcorps Danmark blev oprettet i oktober 2001. Dengang var det et instruktionshold på Det Danske Spejderkorps Landsorkesterstævne i Varde. Kaldet "Drum Dream Team" Siden er Drumcorps Danmark blevet en selvstændig forening for trommespillere indenfor Det Danske Spejderkorps.